d. 10. jan 22

# Den samlede skoledag for indskolingen på Helsingør Skole

## Beskrivelse og forklaring

Helsingør Skole ønsker at skabe den bedst tænkelige skoledag for alle elever. Vi ser på den samlede dag, der både indeholder en skoledel og SFO-del, der ligger i tidsrummet kl. 6.30 – 17.00.

En god skoledag er kendetegnet ved mange forskellige parametre, men først og fremmest er en god skoledag en dag, hvor barnet oplever at blive set og hørt, og har overskud og motivation til leg og læring. Dette kan vi som skole imødekomme ved at tilpasse vores rammer, så de understøtter barnets behov og mulighed for at blive så dygtige, som de kan – hele dagen.

Siden efteråret 2021 har Skolen ved Gurrevej gjort brug af muligheden for at konvertere UUV-timer til to-lærertimer og derfor haft en nedsat skoledag for vores 0.-1. årgang, hvilket vi har gjort os nogle positive erfaringer med. Med afsæt i disse erfaringer og en mulighed for at forfine indsatsen vil Helsingør Skole derfor gerne ansøge om at fortsætte med konverteringen af UUV-timer.

Et meget vigtigt parameter for elevers skoleliv er deres relation til de voksne, der er omkring dem i løbet af skoledagen. Det er afgørende for en elev faglige udvikling at lærere og pædagoger kan nå at få talt med hver enkelt elev og særligt - kan have fokus på elevens progression - både fagligt og socialt.

Ud over skoledelen, kan den kortere skoledag for indskolingen betyde en styrkelse af SFO’en, således at tiden i SFO’en bliver længere. Den længere tid i SFO’en kan give mere tid til fordybelse i lege og kreative værkstedsaktiviteter. Det vil give børnene større sociale kompetencer og mulighed for mere balance i deres liv.

## Gode erfaringer:

Skolen ved Gurrevej har siden midten af oktober haft en nedsat skoledag. Det har allerede givet nogle gode erfaringer:

* Der er en oplevelse af, at børnene har mere overskud i SFO-tiden og at der er færre konflikter.
* Der er en oplevelse af, at børnene ikke er så trætte i 5. lektion, da de ved at skoledagen slutter efter denne lektion.
* Særligt udsatte børn bliver ikke så udtrættet og møder ind på SFO’en med et større overskud. Det har stor betydning for deres samlede skoledag og skoleuge, hvor de opleves med et større samlet overskud.
* Der er mere tid til fordybelse. Kreative aktiviteter kan nå at blive færdiggjort uden at man skal skynde sig.
* Konverteringen af pædagogens UUV-tid ind i den faglige undervisning har betydet at:
  + - Der er blevet holddelt i klassen med mulighed for differentiering – både fagligt og socialt.
    - Der er arbejdet systematisk med co-teaching- principperne.
    - Dagen er afsluttet med 2 voksne omkring klassen. Dagen er rundet af og børnene er kommet godt videre i overgangen fra skole til SFO.
    - Samlet set et styrket pædagogisk samarbejde mellem lærere og pædagoger til glæde for børnenes generelle progression og større mulighed for at arbejde systematisk med skolens indsatser og metoder

## Formål:

På baggrund af de allerede gode erfaringer ønsker skolen at videreudvikle muligheden for en sammenhængende skoledag for hele indskolingen.

Skolen vil derfor gerne ansøge om at konvertere UUV til to-lærertimer for elever, der går i 0.-3. klasse gældende fra skoleåret 22/23.

Ud over blikket på børnenes samlede skoledag er der også en forventning om at:

* Ar flere børn/forældre på 2.- og 3. årgang tilvælger SFO’ens fælleskab frem for at gå hjem fra skolen.
* At børnenes generelle trivsel vil forbedres til glæde for deres udvikling, indlæring og generelle glæde ved at gå i skole.
* Et endnu større styrket samarbejdet mellem lærere og pædagoger.
* Personaleressourcer indtænkes mere fleksibelt og med blik for den enkeltes kompetencer
* Større arbejdsglæde for lærere og pædagoger.
* Der vil være større mulighed for aktiviteter ud af huset i SFO-tiden (Åben skole)

## Evalueringsproces:

Evalueringsprocessen tager afsæt i ovenstående forventninger og foregår undervejs gennem skoleåret, hvor relevante interessenter inddrages.

|  |  |  |  |  |
| --- | --- | --- | --- | --- |
| Tid | Indhold | Formål/ hvorfor? | Hvordan? | Vi skal kikke på: Ny mulig indsats |
| December 22: | Gennemgang af:  - Antallet af tilmeldte børn fra 2. og 3. årgang sammenlignet med året før  - Antallet af dagligt fremmødte børn sammenlignet med året før. | Vil en kortere skoledag gøre SFO’en mere attraktiv? | Via rapporter i Aula |  |
| Januar 23 | Status og evt. ansøgning om forlængelse af nedsat skoledag |  | Evalueringsmøde med relevant personale |  |
| Foråret 2023:  Opsamling og evaluering | Gennemgang og evaluering af børnenes test for dansk og matematik og generelle faglige udvikling.  Gennemgang af elevernes trivselsmåling.  Spørgeskema til personalet angående deres arbejdsmæssige trivsel.  Spørgeskema til forældrene angående deres oplevelse af den kortere skoledag | Vil en kortere skoledag og flere voksne have betydning for elevernes faglige udvikling?  Vil en kortere skoledag og flere voksne have betydning for elevernes trivsel?  Vil flere voksne omkring undervisningen have betydning for personalets trivsel? | Surveyspørgeskema til personalet  Surveyspørgeskema til forældrene fra 0.-3. kl |  |
| September 22: | Gennemgang af sprogvurderinger i bh. klassen | Finde elever med sproglige vanskeligheder |  | Dialogisk læsning  Biblioteksbesøg  Ture ud af huset – arbejdet med begrebsverden  Ny sprogvurdering i april måned |

## Økonomi - tidsramme:

For 0. - 1. årgang:

Der ønskes en konvertering af **3** lektioners understøttende undervisning med henblik på tolærerordninger. Konverteringen af understøttende undervisning vil udmøntes således, at de frigivne personaleressourcer fortsat bliver omkring den enkelte klasse.

For 2. årgang:

Der ønskes en konvertering af **2** lektioners understøttende undervisning med henblik på tolærerordninger. Konverteringen af understøttende undervisning vil udmøntes således, at de frigivne personaleressourcer fortsat bliver omkring den enkelte klasse.

For 3. årgang:

Der ønskes en konvertering af **1** lektions understøttende undervisning med henblik på tolærerordninger. Konverteringen af understøttende undervisning vil udmøntes således, at de frigivne personaleressourcer fortsat bliver omkring den enkelte klasse.